與葉淳老侯敦夫張秉道同相視新河秉道有詩次韵二首  其一
作者：蘇軾
朝代：宋

paragraphs: 君不見元帥府前羅萬戟，濤頭未順千弩射。
至今鳳皇山下路，長借一箭開兩翼。
我鑿西湖還舊觀，一眼已盡西南碧。
又將回奪浮山險，千艘夜下無南北。
坐陳三策本人謀，惟留一諾待我畫。
老病思歸真暫寓，功名如幻終何得。
從來自笑畫蛇足，此事何殊食雞肋。
憐君嗜好更迂闊，得我新詩喜折屐。
江湖粗了我徑歸，餘事後來當潤色。
一庵閑卧洞霄宮，井有丹砂水長赤。